  Туспуктэм: ИА «Удмуртия» Майя Бывальцева Ижкарысь 88 номеро школаын шимучыр дыръя бырем 11 адямиен люкиськизы 28-тӥ куарусёнэ. Со сярысь Удмуртиысь тӧролэн но кивалтэтлэн пресс-службазы ивортӥз. «Ватонэз радъяны элькун тӧрлыкъёс юрттӥзы. Улосвыллэн тӧроез но кивалтэт быремъёслэн ӵыжы-выжыоссылы но быремъёслы му куректэмзэс верало. Семьяослы юрттэт тырмыт сётэмын луоз», – верамын ивортонын. Тодэ вайытом, 26-тӥ куарусёнэ Ижкарысь 88 номеро школаын шимучырын 17 адями быриз, со пӧлын 11 пиналъёс. Школае вуэм эрикрадэз утисьёс йыртэмасьлэсь но шӧйзэ шедьтӥзы. 23 адямиез эмъяськонниосы интыязы. Али тямысэз сӧсыртэм пиналъёс Ижкарын эмъяськонниосын кыллё – ньылез Нылпиослы элькун эмъюртын, ньылез – Нырысетӥ элькун эмъюртын. Соослэн тазалыксы шоро-куспо секыт лыдъяське, реанимациын нокин ӧвӧл. 13 пиналъёсты но кык бадӟымъёсты 27-тӥ куарусёнэ Москвае нуизы. Уголовной ужез Россиысь следствиосъя комитетлэн валтӥсь аппаратэз нуэ.  26-29 куарусён Удмуртиын куректон нуналъёсын ялэмын.  Тегъёс: Ижкар Мерлык  